
A magyar és az orosz büntetés-végrehajtási rendszerek teljesen különböző gyökerekkel rendelkeznek, és eltérő fejlődési irányvonalakat követtek, ennek ellenére a második világháborút követően geopolitikai okokból hazánk mégis feladta a sajátosságait, hogy a szovjet-orosz igazságszolgáltatás rendszerét mintául tekintve teljesen átvegye azt.
A feudális magyar büntetési rendszer az Osztrák-Magyar Monarchiában a fejlett osztrák büntető törvénykönyvet átvenni kényszerült, ezt követően Csemegi Károly igazságügyi államtitkár 1871-ben megbízást kapott a kodifikációs munkálatok koordinálására. Csemegi irányításával elkészült az 1878. évi V. törvénycikk, amely hazánk első, modern értelemben vett önálló törvénykönyve lett. A magyar büntetőpolitika a Monarchia felbomlását követően is tovább prosperált, a kor felvilágosult szellemének megfelelően szakmai tekintetben rengeteg innováción esett keresztül.
Az orosz büntető igazságszolgáltatás evolúciója ezzel szemben hullámzó, egymást váltó korszakok halmaza, ahol bizonyos időszakokban a börtönügy föllendül, más időszakokban meg visszaesik a feudális büntetési rendszer színvonalára. A büntetési rendszer ilyen ingadozó állapotában került a Szovjetunió irányítása alá, hosszú időre meghatározva ezzel az orosz börtönügy helyzetét.
A magyar igazságszolgáltatás 1949-től asszimilálódott a kommunista államapparátusba, ezért annak struktúrája és a végrehajtás módjai jelentős mértékben megváltoztak. Dolgozatomban azt kutatom, hogy a két rendszer, milyen hasonlóságokat és különbözőségeket mutatott, illetve a jelentős ideológiai különbségek ellenére mi tette lehetővé a magyar börtönügy gyors és akadálymentes átalakulását. A párhuzamok és eltérések kutatása során számos, magyar, angol és orosz nyelvű forrás összehasonlító elemzését végzem el.



